Diari Oficial de la Generalitat Valenciana


Sumari del DOGV 3908, del 02-01-2001 (2000/10519)

ORDRE de 2 de desembre de 2000, de la Conselleria d'Economia, Hisenda i Ocupació, per la qual acorda l'afectació al domini públic de la Generalitat Valenciana, per a la protecció de la natura, de la parcel·la rústica situada en la partida d'Ifac de Calp (Alacant).
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3908

Data del DOGV
:   02-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/10047


Data del document
:   02-12-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

ORDRE de 2 de desembre de 2000, de la Conselleria d'Economia, Hisenda i Ocupació, per la qual acorda l'afectació al domini públic de la Generalitat Valenciana, per a la protecció de la natura, de la parcel·la rústica situada en la partida d'Ifac de Calp (Alacant). [2000/F10090]
  
Mitjançant l'escriptura de compravenda atorgada davant del notari de València Vicente L. Simó Santonja, número 1.484 del seu protocol, el dia 13 de juliol de 2000, la Generalitat Valenciana va adquirir la propietat de la parcel·la de 114 metres quadrats de superfície situada al Penyal d'Ifac, de Calp (Alacant).
  
La compravenda es va atorgar en execució del conveni de 7 de gener de 1999 per a possibilitar l'ampliació del Parc Natural del Penyal d'Ifac, per haver sigut aquests terrenys reclassificats com a sòl no urbanitzable d'especial protecció paisatgística i mediambiental, per mitjà de la Resolució de la Conselleria d'Obres Públiques, Urbanisme i Transports d'11 d'abril de 1995, que aprova definitivament la revisió del Pla General d'Ordenació Urbana de Calp (Alacant).
  
Una vegada formalitzada l'adquisició, i d'acord amb el que disposen els article 61 i 62 de la Llei 3/1986, de 24 d'octubre, de Patrimoni de la Generalitat Valenciana, s'afecten al domini públic de la Generalitat Valenciana els immobles esmentats.
  
En virtut d'això, i d'acord amb les facultats que tinc atribuïdes per l'article 62 de la Llei 3/1986, de 24 d'octubre, de Patrimoni de la Generalitat Valenciana,
  
ORDENE
  
Primer
  
Afectar al domini públic de la Generalitat Valenciana, amb la finalitat de protegir la natura, l'immoble que consta en l'Inventari General de Béns i Drets de la Generalitat Valenciana amb el número A01/03/047/0003-1, i que es descriu a continuació:
  
Tros de terra de secà, al terme de Calp, partida d'Ifac, amb una superfície de 114 metres quadrats; confronta: nord, carretera del Penyal; sud, Juan Diego i resta de la finca matriu; est, José Mas, i oest, José Vives.
  
La parcel·la ha sigut requalificada com a sòl no urbanitzable d'especial protecció.
  
Segon
  
L'immoble queda integrat en el domini públic de la Generalitat Valenciana i correspon a la Conselleria de Medi Ambient l'exercici de les competències demanials sobre aquest, inclosa l'administració i conservació.
  
Tercer
  
Que la Conselleria de Medi Ambient designe un representant perquè concórrega amb el nomenat per la Direcció General de Patrimoni, per a formalitzar la corresponent acta d'afectació.
  
València, 2 de desembre de 2000
  
El conseller d'Economia, Hisenda i Ocupació,
  
VICENTE RAMBLA MOMPLET